El ple de l'Ajuntament de Manresa ha donat llum verda aquest dijous a l'aprovació inicial de la modificació de l'ordenança que regula els serveis funeraris a la ciutat. Amb 21 vots a favor i 4 abstencions –de la CUP i Democràcia Municipal-, el ple ha obert la porta a la liberalització del servei, tal com marquen les directives de la Unió Europea. La capital del Bages és una de les primeres ciutats del país a fer aquest pas i això permetrà que una quarta empresa funerària opti a operar al municipi. La modificació de l'ordenança permetrà, bàsicament, que qualsevol funerària de l'Estat pugui oferir aquest servei, mentre que fins ara només podien optar-hi les empreses amb seu a Manresa i que tinguessin un tanatori a la ciutat.   El ple del mes de febrer de l'Ajuntament de Manresa ha aprovat, per 21 vots a favor i 4 abstencions, la liberalització dels serveis funeraris a la ciutat. Segons ha explicat el regidor de Barris i Acció Comunitària del consistori, Joan Calmet (CiU), la modificació de l'ordenança ve motivada per l'adaptació a la legalitat vigent, ja que "actualment estaríem al marge de la llei". Segons Calmet, des de l'any 2006 hi ha una directiva europea que apunta cap aquesta direcció i el decret català d'aplicació d'aquesta normativa europea data del 2010, tot i que fins ara cap gran ciutat del país ha fet aquest pas.  L'actualització de l'ordenança implica dos canvis substancials. D'una banda, qualsevol empresa amb llicència de serveis funeraris concedida per un altre Ajuntament de l'Estat podrà operar a Manresa. Fins ara, només ho podien fer les companyies que havien obtingut llicència a la mateixa ciutat i que hi tenien tanatori. Per tant, l'altra modificació important és que la nova normativa elimina l'obligatorietat de disposar al municipi de tanatori o de sales de vetlla. D'aquesta manera, la possibilitat d'utilitzar algun dels tres tanatoris que actualment hi ha a la ciutat dependrà, exclusivament, dels pactes que estableixin les empreses.  La discussió d'aquest punt de l'ordre del dia ha vingut precedida per la intervenció d'una persona del públic. En concret, del director tècnic de l'empresa Eternam Serveis Funeraris, Aureli Sánchez. Precisament aquesta empresa amb seu a Manresa, però que no disposa de tanatori, fa temps que exigeix a l'Ajuntament que s'adapti a la normativa vigent i ja ha anunciat que, un cop es faci efectiva la modificació de l'ordenança, optarà a operar a la ciutat. Sánchez ha celebrat que Manresa sigui pionera a Catalunya en la liberalització dels serveis funeraris i ha fet algunes peticions al consistori com ara que es potenciï l'ús del cementiri per a altres activitats "frontereres" amb els serveis funeraris, tal com passa als cementiris de Barcelona.  Els dos grups municipals que s'han abstingut en la votació, la CUP i Democràcia Municipal, han justificat el sentit del seu vot en considerar que la liberalització del servei "no ens assegura que, a la llarga, repercuteixi en una disminució del preu del servei", segons ha manifestat el regidor cupaire Jordi Garcés. Per ell, "cal repensar el model funerari perquè la mort deixi de ser un maldecap econòmic per a les famílies" i considera que "l'administració hauria de vetllar perquè ningú s'enriqueixi a costa de la mort".  De la seva banda, el portaveu del PSC, Felip González, ha justificat el seu vot favorable per adaptar el servei a la legalitat vigent, però ha advertit que "no sempre la liberalització dels serveis significa que repercuteixi en un benefici per als usuaris". A més, ha lamentat que Manresa, en el tema funerari, "té un llarg historial de disfuncions i batalles legals que ens va fer pioners en el fet que a la ciutat hi hagi moltes empreses funeràries, però això no vol dir que hi hagi un millor servei".  Per últim, Andrés Rojo, de Ciutadans, ha votat a favor i ha assegurat que "sempre que sigui posar la ciutat a la legalitat, es podrà comptar amb nosaltres", tot i que ha lamentat que aquesta regularització de l'ordenança "hagi tardat tant".

Summary: El ple de Manresa dóna llum verda a la liberalització dels serveis funeraris a la ciutat


Cinc grans orquestres filharmòniques –Berlin, Munic, Dresden, Sant Petersburg i Hong Kong– protagonitzaran la temporada 2020-2021 del cicle Palau 100 de la Fundació Orfeó Català-Palau de la Música Catalana. Amb els concerts d'aquestes formacions i d'altres com la Simfònica de Göteborg, del Liceu, o l'OBC, el Palau ha dissenyat el cicle "més simfònic" fins ara, segons ha assegurat aquest dimarts el director del Palau de la Música, Joan Oller, en la presentació de la programació. Un total de disset concerts reuniran nous referents de la direcció orquestral, com Teodor Currentzis o Barbara Hannigan, amb artistes consagrats com Yuri Temirkànov o Giuliano Carmignola. Temirkànov i François-Xavier Roth dirigiran en dos concerts l'Orfeó Català.

Summary: Les filharmòniques de Berlín, Munic, Dresden, Sant Petersburg i Hong Kong conduiran el cicle Palau 100 "més simfònic"


El film de Pedro Almodóvar era a candidata espanyola després d’imposar-se a les altres preseleccionades  ACN Barcelona.-‘Julieta’ de Pedro Almodóvar i ‘Neruda’, pel·lícula xilena de Pablo Lorraín però amb coproducció catalana, s’han quedat fora de la cursa per l’Oscar a la millor pel·lícula de parla no anglesa. La pel·lícula del director manxec era la candidata espanyola a l’estatueta després d’imposar-se al setembre passat a 'El olivo' d'Icíar Bollaín i 'La novia' de Paula Ortiz. ‘Julieta’ narra 30 anys de la vida de la protagonista, interpretada per Emma Suárez i Adriana Ugarte, des de 1985 fins el 2015 i com va passar de viure la seva millor època a la catàstrofe de l'actualitat. Per la seva banda, ‘Neruda’ recorda la persecució política que va patir el poeta Premi Nobel -encarnat per Luis Gnecco- a Xile a finals dels anys 40 pel seu suport al partir comunista, que acabava de ser declarat il·legal.

Summary: ‘Julieta’ i ‘Neruda’ es queden fora de la cursa per l’Oscar a la millor pel·lícula de parla no anglesa


L'Audiència de Lleida ha confirmat la sentència del jutjat penal número 3 de Lleida en què ordenava el desallotjament del Centre Social Okupat 'La Chispa' i condemnava els quatre acusats a pagar una multa de 450 euros cadascun per un delicte d'usurpació. L'Audiència però ha reduït la multa a 230 euros cadascun en aplicar l'atenuant de dilacions indegudes. La casa està ubicada a la partida d'Alpicat de la ciutat de Lleida i estava okupada des del 2008. La sentència del jutjat, confirmada ara per l'Audiència, també ordenava que s'indemnitzés l'empresa immobiliària propietària pels desperfectes ocasionats a l'edifici. Dos dels quatre condemnats van ser jutjats el 14 de desembre passat i els altres dos el 7 de març.  Des del Centre Social Okupat 'La Chispa' defensaven que "si no fos per l'okupació de 9 anys, la casa ja s'hauria desplomat pel seu estat d'abandó" i asseguraven que "l'única intenció" de l'empresa propietària de l'immoble "és enderrocar la casa per especular amb el sòl". Lamentaven, a més, que els condemnats es convertissin en "caps de turc d'una okupació on han participat centenars de persones" i per això van recórrer la sentència que finalment, però, ha estat ratificada.

Summary: L'Audiència de Lleida rebaixa a la meitat la multa imposada pel jutjat penal als okupes de 'La Chispa'


Els turistes estrangers que van visitar Catalunya a l’octubre van gastar 1.710 milions d’euros, cosa que suposa el 10,4% més que el mateix mes de l’any passat, segons l’Enquesta de Despesa Turística que publica l’Institut Nacional d’Estadística (INE). En el conjunt de l’Estat, la despesa de turistes estrangers a l’octubre va sumar 8.148 milions d’euros, el 4,6% més que fa un any. Els 10 primers mesos de l’any, els turistes estrangers han deixat a Catalunya un total de 18.511 milions d’euros, el 6,3% més. La despesa mitjana per turista a Catalunya ha estat de 1.033 euros, el -0,2% que l’octubre de l’any passat. La mitjana diària a Catalunya per turista ha estat de 209 euros, el 12,3% més que a l’octubre del 2017.

Summary: Els turistes estrangers deixen 1.710 milions d’euros a l’octubre, el 10% més que l’any passat


La presidenta de l'ANC, Elisenda Paluzie, ha afirmat que la manifestació independentista d'aquest dissabte a la tarda a Madrid és "històrica", ja que és la primera vegada que el moviment sobiranista es manifesta a la capital de l'Estat. "Serà important no només en termes numèrics si no pel fet que es històric que l'independentisme català es manifesti a Madrid i ho faci en un context de repressió política", ha dit Paluzie en una atenció als mitjans aquest dissabte a la tarda a Madrid. La líder de l'ANC ha denunciat que el judici de l'1-O al Suprem és "una eina de repressió política contra tot un moviment" i ha afirmat que "està intentant convertir el dret a l'autodeterminació en un delicte".  La marxa, amb el lema  ‘L’autodeterminació no és delicte’ i ‘Democràcia és decidir’ està convocada per entitats i partits independentistes, així com una cinquantena d'organitzacions espanyoles, i recorrerà el passeig del Prado des d'Atocha fins a la plaça de Cibeles a partir de les 18 hores. Paluzie ha opinat que l'Estat ha de respectar el dret a l'autodeterminació i ha dit que l'independentisme el defensarà arreu. La líder de l'ANC ha recordat la manifestació de Brussel·les al 2017 i ha remarcat que ara es fa a la capital de l'Estat, que és "qui està exercint la repressió política.

Summary: Paluzie afirma que és "històric" que l'independentisme es manifesti a Madrid en un "context de repressió política"


L'exconseller de Presidència Jordi Turull ha assegurat aquest dilluns al Tribunal Superior de Justícia de Catalunya (TSJC) que el maig del 2017 va cedir la meitat d'una casa a Parets del Vallès i la meitat d'un compte corrent a la seva dona perquè aquesta n'era la legítima propietària. Així, ha dit que la dona havia pagat la hipoteca i les obres de l'immoble, que anava 100% a nom del dirigent polític, i que el compte corrent comú només rebia ingressos de la nòmina de la dona. Per això, i arran del diagnòstic d'apnea del son que tenia Turull, van decidir regularitzar la situació i, alhora, van fer testament com a beneficiaris mutus. Segons la fiscalia, quan Turull encara era portaveu de JxSí al Parlament, tenia el 100% de la propietat d'un habitatge comprat l'any 1994 a Parets del Vallès i valorat en 84.452 euros, on vivia la família. A més, tenia el 50% d'un compte corrent amb la seva dona amb un saldo de 107.594 euros. El fiscal considera que, Turull es va "concertar" amb la seva esposa, amb qui està casat en règim de separació de béns, per "desprendre's de la major part del patrimoni immobiliari i actius financers, i aparentar una situació d'insolvència". "En execució d'aquest pla preconcebut", el 8 de juny el matrimoni va signar una escriptura pública de donació en una notaria de Barcelona. En la escriptura es deia que Turull feia donació pura i simple a la seva esposa de la meitat indivisa de l'immoble del qual era propietari al 100%, o sigui 42.226 euros. També va donar l'import de la seva meitat del compte corrent, o sigui 53.797 euros. De fet, el 19 de maig anterior s'havia donat de baixa com a titular d'aquell compte corrent. D'aquesta manera, es va desprendre de més de 96.000 euros. L'advocat de Turull, Jordi Pina, ha explicat en sortir que entre 1994 i 1995 el matrimoni va adquirir una casa, però les quotes de la hipoteca i les obres de remodelació les va pagar exclusivament la dona, cosa que ha ratificat el constructor, que ha declarat com a testimoni després de la declaració del matrimoni investigat. A banda, la directora de l'oficina bancària on tenien el compte corrent ha confirmat també que només Bragulat aportava diners al compte comú. Quan el 2017 Turull va ser diagnosticat d'apnea del son es va "espantar molt" i això va accelerar els tràmits per regularitzar la situació. Aquella primavera es van assessorar amb advocats i van decidir canviar la titularitat del compte, passant-lo tot a nom de la dona, i posar la dona com a propietària de la meitat de la casa. A més, van fer testament posant-se com a beneficiaris l'un de l'altre i tot amb la "màxima transparència", declarant-ho al Parlament i pagant tots els impostos corresponents. Per això, considera "incomprensible" pretendre un alçament de béns i alhora declarar-ho i assumir els possibles béns de la seva esposa en cas de mort. Tot això va passar a la primavera, quan Turull, segons Pina, no tenia "cap presagi" que acabaria sent conseller i investigat pel Suprem. De fet, ha dit que ell va rebre la trucada del president Puigdemont la nit del 13 de juliol, i l'endemà va ser nomenat conseller en substitució de Neus Munté. Pina ha mostrat la seva molèstia pel fet que la investigació de la fiscalia es podria haver arxivat molt abans, quan Turull encara era en llibertat, ja que podria haver aportat nombrosa documentació acreditativa de la seva versió. A més, també ha criticat el fet que el fiscal només hagi fet una pregunta a Turull, i cap a la dona ni als dos testimonis. Igualment, ha recordat que en la interlocutòria de processament el magistrat del Tribunal Suprem Pablo Llarena va fixar una fiança de responsabilitat civil solidària de 2,1 milions d'euros per als membres del Govern destituït en aplicació de l'article 155 de la Constitució, cosa que ja cobriria la responsabilitat de Turull. Bragulat ha dit als mitjans que ha pogut saludar breument el seu marit quan s'han trobat al passadís de la sala de vistes, on Turull ha accedit escortat per mossos d'Esquadra però sense anar emmanillat.

Summary: Turull diu al TSJC que va cedir la meitat d'una casa i d'un compte a la seva dona perquè n'era la legítima propietària


De l'1 de gener al 15 de juliol han mort a les carreteres catalanes 86 persones, un 16% menys que les 102 en el mateix període de l'any passat. No obstant això, aquesta reducció és d'un 28,3% respecte el 2010, quan l'objectiu establert suposa una reducció del 45%. Els accidents amb morts han baixat un 5%, de 86 a 82, ja que l'any passat hi va haver més accidents amb múltiples víctimes. Per tot això, la Conselleria d'Interior i especialment el Servei Català de Trànsit i els Mossos d'Esquadra demanen "prudència i responsabilitat" a la carretera durant l'estiu, ja que juliol i agost concentren el 23% dels morts en accidents de tot l'any, quan suposen el 17% del calendari.

Summary: Els morts a la carretera baixen un 16% fins el 15 de juliol però Interior demana "responsabilitat" durant l'estiu


L'Ajuntament de Girona impulsa un projecte per reconvertir el sector de la construcció i enfocar-lo cap a la rehabilitació i l'edificació sostenible i intel·ligent. Gràcies a una subvenció del Servei d'Ocupació de Catalunya, es destinaran un total de 185.000 euros a diferents accions per donar un impuls a un sector que ha patit durament la crisi. El 2008 hi havia 600 empreses donades d'alta a Girona i el 2016 la xifra es redueix fins a les 293. Això ha deixat molta gent també sense feina. Si el 2008 estaven ocupats 6.126 treballadors en aquest sector, vuit anys després en són 1.857. Aquest projecte, doncs, busca donar una sacsejada a un sector madur que s'ha de posar al dia, segons reconeix la regidora de Promoció Econòmica, Glòria Plana. Entre les accions, es preveuen cursos de formació per a persones de baixa qualificació per tal que millorin la seva especialització. El projecte compta amb el suport de diferents agents i agrupacions del sector.

Summary: Girona impulsa un projecte per reconvertir el sector de la construcció cap a la rehabilitació i l'edificació sostenible


El Tribunal d'Schleswig-Holstein ha admès extradir l'expresident de la Generalitat Carles Puigdemont per un presumpte delicte de malversació de fons públics. El tribunal alemany, però, ha descartat fer-ho per rebel·lió, ja que no accepta els delictes que Alemanya serien els equivalents, alta traïció i pertorbació de l'ordre públic. De moment, la justícia alemanya ha decidit mantenir en llibertat Puigdemont. Segons el tribunal, ha de ser la justícia espanyola qui "aclareixi" el presumpte delicte de malversació comès per Puigdemont, perquè és un dels que està a la llista de delictes que preveuen les euroordres. Tant el tribunal com la fiscalia alemanya han deixat clar en declaracions a l'ACN que la decisió no es pot apel·lar per cap de les parts al jutjat que ha pres la decisió, però no neguen que la defensa de Puigdemont pugui recórrer al Tribunal Constitucional alemany.  El ministeri públic del país germànic, que ja ha rebut de manera oficial la decisió dels jutges, ha afegit que "properament" es posarà en contacte amb les autoritats espanyoles per les qüestions "organitzatives" i la "modalitat" amb què faran efectiva l'extradició.  Els jutges han determinat que "hi ha prou proves per dir que Puigdemont era el responsable últim" de les finances de la Generalitat. També creuen que el líder de Junts per Catalunya "va poder veure fàcilment que la celebració d'un referèndum costaria diners". Segons els membres de la sala penal del tribunal de Schleswig-Holstein, "no hi ha evidència que la totalitat dels costos" de l'1-O "hagin estat finançats per tercers". "Les qüestions concretes s'han d'aclarir en els procediments penals espanyols", afegeixen.  Pel que fa al delicte de rebel·lió, els tres magistrats que han decidit sobre l'extradició de Puigdemont diuen que el delicte equivalent d'alta traïció alemany "està basat en un nivell de violència a la qual no es va arribar" durant l'1-O. "Amb el referèndum de l'1 d'octubre de 2017, no es va arribar a un nivell de violència que portés a una separació immediata d'Espanya i, segons la voluntat de Puigdemont, era només el preludi de més negociacions". També descarta que els "xocs violents" entre votants i la policia espanyola tampoc van tenir una magnitud suficient com per "amenaçar l'ordre constitucional espanyol".  La fiscalia alemanya, després de rebre documentació de la justícia espanyola, deia que presumptes "instruccions" de l'expresident català als Mossos d'Esquadra també provaven la rebel·lió. El tribunal, però, diu que no li consta "causa de violència" per aquest motiu.  El ministeri públic afirmava que els càrrecs de rebel·lió de l'euroordre del jutge Llarena no només podia equivaler al d'alta traïció alemany, sinó també al de pertorbació de l'ordre públic. Amb tot, el tribunal d'Schleswig-Holstein també ho ha descartat, ja que Puigdemont "només tenia la intenció d'organitzar un referèndum, no va ser un líder espiritual dels fets violents".  Malgrat la decisió d'extradir l'expresident de la Generalitat, els magistrats han decidit rebutjar la petició de la fiscalia de presó provisional fins que el procés obert es resolgui. El motiu és que Puigdemont "sempre ha complert amb les seves obligacions" a Alemanya. Així, continuarà de moment amb les mateixes mesures cautelars, que inclouen presentar-se periòdicament davant la justícia i no sortir d'Alemanya.

Summary: El tribunal alemany accepta extradir Puigdemont per malversació però no per rebel·lió


L’Acadèmia del Cinema Català vol reconèixer el paper que juga el públic en el cinema i amb aquest objectiu crea el Premi Especial del Públic a la Millor Pel·lícula, una iniciativa que obre els Premis Gaudí a la votació dels espectadors per sumar un reconeixement popular a les 22 categories de l’actual palmarès. Així, fins al dia 22 de gener a les 20:00h es pot votar al web de l’Acadèmia la millor pel·lícula catalana de l’any, de les vuit nominades en les categories de Millor Pel·lícula i  Millor Pel·lícula en llengua no catalana: 'Brava', 'Estiu 1993', 'Incerta glòria', 'La película de nuestra vida', 'Júlia ist', 'La librería', 'La llamada' i 'Tierra firme'. El títol guanyador es farà públic amb la resta de categories durant la Gala dels Premis Gaudí.  Entre tots els participants se sortejarà una entrada doble per assistir a la cerimònia de lliurament dels guardons el pròxim 28 de gener a l’Auditori del Fòrum CCIB, un passi VIP doble per anar als cinemes durant un any i una subscripció anual a FilminCAT.  L’Acadèmia ret homenatge enguany als nou títols guanyadors del Gaudí a la Millor pel·lícula amb '10 trets', un tràiler dirigit per Dani Torres i ple de referències a les produccions que han encapçalat el palmarès dels Premis Gaudí en aquesta dècada: 'El cant dels ocells', 'Tres dies amb la família', 'Pa negre', 'Eva', 'Blancaneu', 'La plaga', 'Rastres de sàndal', 'El camí més llarg per tornar a casa' i 'La propera pell'.  Un repartiment ha col·laborat amb aquest projecte donant vida als deu personatges: Javier Beltrán, Nausicaa Bonnín (guardonada amb un Gaudí a Millor actriu protagonista per Tres dies amb la família), Cristina Brondo, Francesc Colomer, Marina Comas (Millor actriu secundària per Pa negre), Miki Esparbé, Santi Millán, Lluís Marco, Francesc Orella i Mireia Ros (Premi Gaudí al millor documental per Barcelona, abans que el temps ho esborri). Pep Segarra, detectiu d'homicidis (Miki Esparbé) decideix amb l'ajuda del seu company, el detectiu Arnau Gibert, (Francesc Orella) reobrir un antic cas d'assassinat múltiple sense resoldre: la mort en estranyes circumstàncies de Júlia, (Nausicaa Bonnín), Araceli (Mireia Ros) i Sergi (Lluís Marco). La decisió l'enfrontarà el protagonista amb el seu passat, del qual va fugir fa anys i que ara irromprà violent sense deixar-lo escapar.

Summary: L’Acadèmia del Cinema Català crea un nou Premi Gaudí per votació popular


L'exconsellera Dolors Bassa ha sortit a dos quarts de nou del matí del Puig de les Basses. No hi haurà de tornar fins dilluns, perquè aquest és el primer cap de setmana que els presos independentistes gaudeixen del tercer grau penitenciari. L'exconsellera ha admès que està "molt contenta" de poder tornar a dormir a casa seva, a Torroella de Montgrí (Baix Empordà), després de 880 dies. Però per altra banda, també és "conscient" que el tercer grau és un dret penitenciari i que, com la resta de presos, es mou en "la incertesa" perquè "això no acaba aquí i és un pas més". "A la presó la semillibertat no existeix; el que jo voldria és la llibertat", ha dit l'exconsellera a les portes del Puig de les Basses. L'exconsellera ha sortit de la presó a les 08.31 h per anar a treballar a la Fundació Hospital-Asil de Pobres i Malalts de Torroella de Montgrí. Ho fa cada dia laborable d'ençà de finals d'abril, quan la junta de tractament li va modificar el 100.2 –que tenia concedit per tenir cura de la mare- i li va permetre poder treballar sis hores. Aquest cop, però, Dolors Bassa no tornarà a dormir a la presó. Serà el primer cap de setmana que podrà dormir a casa seva, a Torroella de Montgrí, en aplicació del tercer grau. A partir d'ara, l'exconsellera podrà passar tres nits fora (les de divendres a diumenge) i haurà de tornar les nits de dilluns a dijous al Puig de les Basses. S'hi haurà d'estar un mínim de vuit hores, com estableix la llei. A les portes de la presó, Bassa ha admès que "després de 880 dies" li fa "il·lusió" poder tornar a casa seva i dormir al seu llit. Però per altra banda, l'exconsellera també és "conscient" que es mou en una "dicotomia".  "El tercer grau és un dret penitenciari i, com a qualsevol altre que li pertoca, ens l'han concedit", ha explicat. "Però com sempre, ens movem en la incertesa perquè això no acaba aquí i és un pas més", ha dit, en referència als moviments de la Fiscalia davant del Suprem.  "Vull la llibertat" Dolors Bassa també té clar que la seva situació no és la de "semillibertat". "Continuem a la presó, la semillibertat no existeix, i això vol dir que dilluns hi hauré de tornar a dormir", ha dit l'exconsellera de Treball i Afers Socials. I ha subratllat: "El que jo voldria és la llibertat". Aquest divendres, coincidint amb el primer cap de setmana d'aplicació del tercer grau, s'ha organitzat un acte de suport i rebuda a l'exconsellera a Torroella de Montgrí. Es farà a les set de la tarda a la plaça de l'Ajuntament. La sortida de Dolors Bassa en aplicació del tercer grau arriba precisament pocs dies després que s'hagi conegut que la UGT ja ha registrat la petició d'indult per a l'exconsellera davant del Ministeri de Justícia. Un document al qual s'han adherit, entre d'altres, els alcaldes de les quatre capitals de demarcació, els secretaris generals de la UGT i CCOO de Catalunya o el president de Pimec. Precisament, ahir mateix, Bassa va agrair l'indult que va registrar el sindicat. En una piulada des del seu compte de Twitter, l'exconsellera va defensar que la solució "ha de ser general" i ha de passar per l'amnistia i la negociació del conflicte. "Mentrestant us agraeixo el suport per poder estar a casa i no passar temps entre murs i barrots. Si signeu: Moltes Gràcies", va afegir.

Summary: Bassa surt de la presó "molt contenta" de poder dormir a casa però conscient que el tercer grau "no és la llibertat"


El silenci, darrerament convertit en protagonista als carrers, s'ha trencat per uns moments en una quinzena de places de la Seu d'Urgell. En motiu de la Diada de Sant Jordi, el consistori de la capital alturgellenca ha volgut fer arribar diversos contes pirinencs als balcons i finestres de les cases, a través de la interpretació dels actors Ivan Caro i Joel Pla. Mentre, a Sort també n'han llegit representants de diferents entitats, els quals s'han escoltat des d'una furgoneta disfressada de drac i que ha recorregut tant els pobles del municipi com la capital de comarca. A més, des d'aquest ajuntament pallarès s'ha instat als veïns a engalanar les façanes i a compartir la tradició de les roses i els llibres a través de les xarxes socials. La proposta 'El 23 d'abril, escolta contes des del balcó' tenia com a objectiu distreure als més petits en un Sant Jordi on cal quedar-se a casa com a conseqüència de la crisi sanitària de la covid-19. D'aquesta manera, s'han buscat emplaçaments que estiguessin envoltats de molts habitatges, tant a la ciutat com als nuclis que formen part del municipi de la Seu d'Urgell, tal com ha explicat l'actor Ivan Caro. Tot i que són moltes les propostes per a què la ciutadania comparteixi aquesta jornada festiva a través de les xarxes socials, l'actor Joel Pla creu que també calia "tenir una visió directa amb el públic", tot salvaguardant les distàncies de seguretat que requereixen el context actual. Per aquest motiu, tots dos s'han mostrat molt satisfets amb la iniciativa, amb la qual aconsegueixen apropar la cultura a la població. Mentre, els veïns de Sort han pogut veure des de les seves cases un 'passa carrers literari' on diferents personalitats del món de la cultura del municipi han fet arribat, en unes gravacions que s'han escoltat per megafonia, diverses recomanacions de llibres, a més de llegir fragments de contes i novel·les. Tot plegat s'ha fet amb una furgoneta disfressada de drac de Sant Jordi, la qual s'ha trobat amb balcons i finestres decorats al seu pas pels diferents racons del municipi. Des de les biblioteques també s'ha animat a la gent a compartir les seves lectures per les xarxes socials i moltes persones s'han animat a fer també la seva rosa o punt de llibre amb material reciclat i seguint alguns dels tutorials difosos per internet. En aquesta jornada de Sant Jordi atípica també han arribat roses i llibres a les cases mitjançant sistemes de distribució a domicili i s'han mantingut, a través de vídeos, activitats com ara la Lectura intergeneracional de poesia que es duu a terme a la Seu d'Urgell.

Summary: La Seu d'Urgell i Sort fan arribar la 'màgia' dels contes del Pirineu als balcons en un Sant Jordi confinat


Un miler de persones s’han concentrat aquest divendres a la tarda a la Rambla Nova de Tarragona, de forma estàtica i ordenada en fileres, en una diada atípica per la crisi sanitària. El mig miler d’inscrits inicialment s’han acabat doblant i mil persones han omplert mitja rambla, en el tram més pròxim a la plaça Imperial Tàrraco, que també s'ha hagut de tallar al trànsit. S’han delimitat els accessos a la concentració on s’ha pres la temperatura a tots els assistents, un control que ha suposat la implicació d’un centenar de voluntaris. “Ha estat la diada més difícil de la història pel fet que ens ha afectat a tots la pandèmia i hem hagut d’adaptar-nos, mirant-ho tot fil per randa”, afirma el coordinador de l’ANC a Tarragona, Òscar Hijosa.

Summary: Un miler de persones es concentren en la manifestació estàtica per la Diada a Tarragona


Una avaria ha deixat aquest diumenge a la nit sense subministrament elèctric 2.230 clients de Canet de Mar, Sant Pol de Mar i Argentona (Maresme). Segons Protecció Civil, la incidència s'ha produït a un quart d'onze del vespre i ha deixat sense subministrament elèctric 1.890 abonats de Canet de Mar, 220 de Sant Pol de Mar i 120 d'Argentona.

Summary: Una avaria deixa sense llum 2.230 clients de Canet de Mar, Sant Pol de Mar i Argentona


Els Mossos d'Esquadra han denunciat penalment un veí de Móra la Nova, a la Ribera d'Ebre, per simular que havia patit danys en un celler de la seva propietat de Tivissa, a la mateixa comarca, amb la intenció de cobrar una assegurança. Els fets van tenir llocs el passat 21 d'abril quan l'home va denunciar que algú havia entrat a les seves instal·lacions trencant una finestra i havia deixat obertes 10 tines de vi, que es van buidar. L'home assegurava que havia perdut 30.000 litres de vi, amb un valor aproximat al mercat d'entre 140.000 i 150.000 euros. La policia i la companyia asseguradora van detectar en la investigació que els danys havien estat simulats per cobrar fraudulentament la indemnització ja que l'home es contradeia. L'home va reconèixer finalment els fets davant dels Mossos i ha estat denunciat. Ara haurà de comparèixer al jutjat d'instrucció de Gandesa quan sigui requerit.

Summary: Denunciat el propietari d'un celler de Tivissa per simular danys amb la intenció de cobrar una assegurança


El Govern ha descartat posar en marxa la fase 2 del programa Orfeu perquè actualment ja es cobreixen "totes les necessitats diagnòstiques" amb la capacitat de fer PCR que té el sistema públic de salut, segons ha avançat TV3 i han confirmat a l'ACN fonts del Departament de Salut. Segons aquestes fonts, actualment el sistema sanitari té capacitat per fer entre 14.000 i 15.000 PCR diàries i preveu poder fer-ne fins a 20.000 en les properes setmanes. A més, s'hi han de sumar les proves que es fan en el marc de la fase 1 del programa, que continua en marxa. Fins ara ha fet uns 18.000 tests. El Govern va anunciar aquest programa el 7 d'abril i tenia l'objectiu de fer 170.000 proves durant sis setmanes. (S'afegeixen declaració de la consellera en roda de premsa sobre aquest tema).     Durant la fase 1 del programa Orfeu, s'han activitat les capacitats de diversos centres organitzats en dos nodes de treball. Un d'ells, al Centre de Regulació Genòmica (CRG) del Parc de Recerca Biomèdica de Barcelona. I l'altre, al Parc Científic de Barcelona, amb l'Institut de Recerca Biomèdica (IRB), l'Institut de Bioenginyeria de Catalunya (IBEC) i el Centre Nacional d'Anàlisi Genòmica (CNAG). Fins ara, el programa ha fet 18.000 PCR i ho ha fet prioritzant cribratges de residents i professionals en centres de convivència obligatòria, com ara residències de gent gran, centres d'hospitalitzazció de salut mental, centres de persones amb diversitat funcional física o intel·lectual, i centres penitenciaris; retorn segur a l'entorn laboral en professionals essencials no sanitaris després d'una baixa mèdica, i suport als circuits de diagnòstic en persones simptomàtiques. Aquesta fase 1 del programa Orfeu continua en curs donant resposta a les necessitats d'aquests col·lectius, segons les fonts de Salut, tot i que admeten que és possible que no calgui fer tots els tests PCR que s'havien previst fer en aquesta fase. L'acord del Govern de creació del programa preveia desplegar una fase 2, amb la "possible" incorporació d'altres agents, especialment laboratoris universitats i EURECAT. Es preveia, així, tenir a punt les capacitats de la Universitat de Barcelona (UB), la Universitat Pompeu Fabra (UPF), la Universitat Autònoma de Barcelona (UAB), la Universitat Rovira i Virgili (URV), i l'EURECAT a través del seu Centre de Ciències Òmiques. L'executiu, però, considera que actualment no cal desplegar aquesta fase 2, tot i estar "a punt, preparada i disposada", perquè actualment ja es cobreixen "totes les necessitats diagnòstiques, presents i futures". De fet, es recorda que en el pla de desconfinament gradual aprovat pel Govern el 25 d'abril s'estimava entre 13.000 i 15.000 PCR diàries les necessitats màximes en les capacitats del sistema per garantir un cribratge amb test aguts. Segons Salut, a data d'avui el sistema públic de salut té capacitat per fer entre 14.000 i 15.000 PCR diàries. I preveuen que en un termini d'entre dues i quatre setmanes, aquesta capacitat s'elevi fins a 19.000 o 20.000. Aquestes xifres no inclouen les proves que es fan en la fase 1 del programa Orfeu. La consellera de Salut, Alba Vergés, ha afirmat en roda de premsa que aquesta capacitat diagnòstica és "suficient" i "més de la que necessitem ara" per detectar casos de coronavirus i per això han decidit no activar la fase 2 de l'Orfeu de moment. "Per ara no la necessitem, ha estat a punt i està preparada per si algun dia ens calgués. Treballem perquè aquest no sigui el cas", ha assenyalat.

Summary: ACTUALIZACIÓ:El Govern descarta posar en marxa la fase 2 de l'Orfeu perquè el sistema sanitari ja té prou capacitat per fer PCR


Els Mossos d'Esquadra van detenir el 6 d'abril un home, de 26 anys i de nacionalitat portuguesa, que presumptament s'allotjava en hotels de luxe de Barcelona sense pagar. Segons les primeres investigacions, l'home hauria estafat 7.525,44 euros a almenys 14 establiments de la capital catalana. Amb tot, el cas continua obert perquè tot apunta que hauria enganyat més allotjaments de luxe de la ciutat. Els fets van sortir a la llum arran de la denúncia d'un hotel del centre de Barcelona que va alertar que un home s'havia allotjat entre el 31 de març i l'1 d'abril i que no havia abonat la factura, que era d'uns 1.000 euros. El personal de l'establiment va indicar als agents que tenien constància que aquesta persona estava en un altre hotel de la ciutat, cosa que va facilitar la seva detenció. El jove va passar a disposició judicial dissabte passat, 9 d'abril, i va quedar en llibertat amb càrrecs.

Summary: Detingut un home que s'allotjava en hotels de luxe de Barcelona sense pagar


Els comuns han tancat la porta a facilitar que Cs tingui la presidència del Parlament o de la Generalitat. Fonts de Catalunya en Comú Podem consultades per l'ACN han deixat clar que la líder de Cs, Inés Arrimadas, no pot comptar amb la formació que encapçala Xavier Domènech. En cap cas, doncs, els comuns investiran pas la candidata de Cs ni tampoc facilitaran que Arrimadas tingui els suports necessaris. De fet, des de Catalunya en Comú Podem subratllen que, si depèn d'ells, Arrimadas no serà cap del Govern, ni Cs tindrà la presidència del Parlament. Fins ara la cap de files de Cs ha persistit en la idea d'intentar la investidura en cas que JxCat, ERC i la CUP no es posin d'acord. Però per això necessitaria els vots a favor de la coalició de Domènech. L'aritmètica parlamentària sorgida de les eleccions del 21-D fa que el bloc independentista format per JxCat (34 diputats), ERC (32) i la CUP (4) sumi 70 escons. I que el bloc constitucionalista que integren Cs (36), PSC (17) i PPC (4) en tingui 57. Al seu torn, Catalunya en Comú-Podem en té 8. Les opcions d'Arrimadas per a presidir el Govern passen perquè els cinc diputats electes independentistes que estan a Brussel·les -Carles Puigdemont, Clara Ponsatí i Lluís Puig (JxCat), i Toni Comín i Meritxell Serret (ERC)- i els tres que estan a la presó –Oriol Junqueras (ERC) i Jordi Sànchez i Quim Forn (JxCat)- no renunciïn als seus escons perquè corrin les llistes respectives. Així, sense aquests vuit diputats, la majoria independentista es veuria reduïda en 62 diputats. Davant d'aquest escenari, Arrimadas en tindria prou si almenys sis dels vuit diputats de Catalunya en Comú-Podem voten a favor de la seva investidura, i els altres dos s'hi abstenen. La candidata de Cs obtindria 63 vots, un mes dels 62 vots independentistes que previsiblement hi votarien en contra. D'aquesta manera Arrimadas podria ser escollida presidenta en segona volta, quan es requereix una majoria simple, és a dir, més 'sí' que 'no'. Tot i això, la fermesa de l'equip de Domènech fa que Cs tingui pràcticament impossible sumar prou suports. Sigui com sigui, Arrimadas ha reiterat aquest dimecres al matí, en una entrevista a Onda Cero, que si els partits independentistes "no es posen d'acord, no tornen els que han fugit i no renuncien als seus escons perquè corri la llista, nosaltres estarem allà per intentar tenir la presidència". En aquest context, ha afegit que "no veu clar" que JxCat, ERC i la CUP es puguin posar d'acord. Cap contacte entre comuns i Cs D'altra banda, les fonts consultades també han apuntat que ningú de Cs no ha contactat de moment amb Catalunya en Comú-Podem per negociar cap escenari. I és més. Els de Domènech asseguren que tampoc donarien suport a Arrimadas, encara que Cs oferís a canvi la presidència del Parlament al cap de llista dels comuns. Aquesta és una possibilitat que tampoc s'ha posat damunt la taula, segons expliquen des de la coalició d'esquerres. Aquest mateix dimecres al matí Arrimadas ha insistit que el seu partit ha de presidir el Parlament per evitar que "els partits separatistes repeteixin les mateixes barbaritats i es tornin a saltar les lleis". En una entrevista a Onda Cero, la líder de Cs ha reivindicat que li correspon a la seva formació presidir la cambra catalana, tenint en compte que va guanyar les eleccions del 21 de desembre. El nom de la presidència del Parlament així com els membres de la Mesa s'haurà de votar el 17 de gener, dia fixat pel govern espanyol per constituir la cambra catalana.

Summary: Els comuns tanquen la porta a facilitar que Cs tingui la presidència del Parlament o de la Generalitat


Forcadell demana a Sánchez  que se cenyeixi al contingut de la interpel·lació i el popular li etziba: "Si algú es pot saltar el Constitucional, també pot ser flexible amb l'aplicació del reglament"  ACN Barcelona.-El diputat del PPC Fernando Sánchez ha reclamat al conseller d'Afers Exteriors, Relacions Institucionals i Transparència, Raül Romeva, que es disculpi i retiri les paraules d'aquest dimecres al ple sobre la manifestació de SCC, arran d'una pregunta de C's –"vostè se sent més còmode envoltat de falangistes", va dir Romeva. Sánchez, que ha assegurat que diumenge era a la manifestació,  ha retret a JxSí que "aplaudís amb les orelles" i ha qualificat les paraules de Romeva de "greu calúmnia, clara banalització del feixisme i una forma intolerable d'estigmatitzar i criminalitzar qui pensa diferent". La presidenta del Parlament, Carme Forcadell, li ha demanat que se cenyís al contingut de la interpel·lació al Govern, sobre educació infantil. Sánchez s'ha justificat per "al·lusions" i li ha respost: "Entenc que si algú es pot saltar el Constitucional, també pot ser flexible amb l'aplicació del reglament". "Perquè alguns s'han pensat que la desobediència podia anar només en una direcció", ha insistit Sánchez. Forcadell li ha respost que al Parlament sempre s'ha complert el reglament mentre els diputats del PPC ho negaven des del seu escó.

Summary: El PPC demana a Romeva una disculpa per "calumniar, banalitzar el feixisme i estigmatitzar qui pensa diferent"


Una persona ha resultat morta en un accident de trànsit a l'AP-7 aquest cap de setmana. El sinistre va tenir lloc el dissabte a les 9 del matí, quan hi va haver una col·lisió per encalç entre una motocicleta i un camió al pk 144 de l'AP-7 a l'altura de Santa Perpètua de Mogoda (Vallès Occidental) en sentit Tarragona, en la que va morir el conductor de la moto. De moment se n'estan investigant les causes. Aquest diumenge, a més, s'han tallat l'N-145 a les Valls de Valira en sentit Andorra i l'A-7 a Mont-roig del Camp en sentit Barcelona per accidents, mentre que a la C-31 s'ha donat pas alternatiu a Sitges per un vehicle avariat. Pel que fa a retencions aquest diumenge, les més destacables han estat a la C-55 a Sant Vicenç de Castellet en sentit Abrera amb 4 km, a la C-16 a Cercs en sentit Berga amb 3,5 km, a la C-58 entre Montcada i Reixac i Barcelona en sentit sud amb 3,5 km per un accident i a la C-17 amb 3 km a la Garriga i 4 km a Parets del Vallès en sentit Barcelona. El dissabte hi va haver 9 km de retenció a l'N-145 a les Valls de Valira en sentit Andorra i es va tallar la C-12 a Garcia per un accident, mentre que hi va haver restriccions a la Ronda de Dalt als Túnels de Vallvidrera en tots dos sentits també per un accident, entre altres cues. El divendres a la tarda la majoria de retencions van ser a l'àrea metropolitana, amb cues de 7,5 km a la C-58 des de Ripollet fins a Barcelona i 3 km a Terrassa en sentit nord; 7 km a la B-23 al Papiol en sentit Martorell i Girona; i 5 km a la C-17 a Parets. A més, hi va haver aturades en pràcticament tot el recorregut de la Ronda de Dalt o B-20 i la Ronda Litoral o B-10 en sentit Nus de la Trinitat.

Summary: El cap de setmana es tanca amb un mort en un accident a les carreteres catalanes


Restaurants de Lleida que havien començat a oferir servei a domicili durant l'estat d'alarma es veuen ara abocats a centrar-se de nou en aquest servei per evitar tornar a tancar. Això després de l'enduriment del confinament a Lleida i a sis pobles més del Segrià que s'aplica des de dimecres i que limita l'activitat en bars i restaurants únicament a entrega a domicili o de recollida amb cita. Tot i això, els responsables del restaurant Kaoma i del bar El Tòfol coincideixen que la demanda que puguin tenir en els propers dies serà menor a la de fa dos mesos, ja que "han perdut" els clients de la resta de la demarcació que sí que poden anar a restaurants. De fet, això fa que aquest darrer establiment encara no hagi decidit si obrir o no. Els dos establiments van començar a oferir el servei a domicili entre els mesos d'abril i maig amb l'objectiu de seguir treballant durant l'estat d'alarma. Un servei que, posteriorment, han mantingut després de la reobertura dels locals i que, des d'aquest dimecres, s'ha tornat a convertir en l'única opció que té el sector per mantenir l'activitat i no abaixar la persiana de nou. "Ho estem passant bastant malament perquè ens estàvem recuperant del primer confinament i estàvem fent passos endavant i ara hem fet un gran pas enrere", ha dit la propietària del restaurant Kaoma, Estefania Martín.  Els responsables dels dos restaurants coincideixen en afirmar que la situació actual és molt diferent a la de fa uns mesos, ja que llavors tota la ciutadania estava confinada, mentre les mesures que s'apliquen des de dimecres només afecten la ciutat de Lleida i sis poblacions més del Segrià. "Un 30% del volum de producte que veníem era d'Alpicat i no crec que ara la gent demani menjar per emportar quan els restaurants de la seva zona estan oberts", ha dit el propietari del bar El Tòfol, Ismael Balsells, que ha indicat que dona per perduda la clientela que viu a la resta de poblacions que han quedat fora del confinament més sever.  De fet, el responsable del Tòfol encara no té decidit si mentre duri el confinament estricte a la ciutat oferirà el servei a domicili o continuarà tancat. Balsells ha dit que es plantegen reprendre el servei de cara dilluns o dimarts encara que no sap si li "val la pena obrir per quinze dies", encara que sigui l'única manera de mantenir l'activitat. En aquest sentit, considera que és "complicat" mantenir l'equilibri entre tenir un bon volum de feina i tenir un nombre de treballadors adequat per donar un bon servei. "Ho hauríem d'intentar però això és assumir un risc econòmic que potser ja n'hi ha prou que els autònoms sempre l'haguem d'assumir pel que està passant", ha assenyalat Balsells. A tot això, també considera que ara hi ha més competència de restaurants que també ofereixen servei a domicili i creu "que per a tots no n'hi ha".  En aquest sentit, els dos responsables han afirmat que el volum de feina s'ha reduït considerablement des del confinament perimetral del Segrià, el 4 de juliol. Això ha portat al Tòfol a qüestionar-se si obrir o no, mentre el Kaoma continua oferint el servei a domicili però només en cap de setmana. "Els clients de fora el Segrià que venien ara no poden, llavors preveiem que entre setmana no hi haurà feina i ho hem concentrat entre divendres i diumenge. Això afectarà molt la nostra facturació", ha assenyalat Martín, que també atribueix el tenir "moltes menys comandes" al fet que la situació actual "afecta tothom" a nivell econòmic. Una de les parts positives però, és que els dos establiments ja estan familiaritzats amb el servei a domicili i l'han adoptat com una opció més en el seu negoci. En part, això ha estat possible al fet que des del mes passat ha entrat en funcionament una nova plataforma de repartiment a domicili lleidatana, anomenada 'MyTapper', que és l'encarregada de gestionar i fer el repartiment de les comandes.

Summary: Restaurants de Lleida tornen a dependre del servei a domicili per mantenir l'activitat, encara que amb "menys comandes"


El líder de Podem, Pablo Iglesias, ha assegurat aquest dilluns que Units Podem, la coalició que forma amb IU, és la "nova socialdemocràcia", però s'ha ofert al PSOE per acordar la conformació d'un govern progressista després de les eleccions del 26-J. En un esmorzar informatiu a Madrid, Iglesias ha emplaçat el PSOE a preguntar a la seva militància si prefereix un acord per fer una coalició de govern amb Units Podem o amb el PP. "Cada vegada que han preguntat els votants socialistes quina era la seva opció preferida de govern de coalició en comparació amb  les diferents possibles, sempre han preferit una opció de govern progressista", ha dit, "però això ho haurà de decidir el PSOE i l'opció més sensata perquè les enquestes no te les facin els altres és fer-la tu mateix", ha dit.

Summary: Iglesias emplaça el PSOE a consultar a la seva militància si prefereix un acord amb Units Podem o amb el PP


La circulació ferroviària de la línia d'AVE entre Barcelona i Girona està interrompuda en els dos sentits per un atropellament a Vilobí d'Onyar, segons ha informat Protecció Civil. Un tren Avant que ha sortit de l'estació de Sants en direcció Figueres Vilafant ha estat detingut a Vilobí d'Onyar per un atropellament. Protecció Civil ha activat el pla Ferrocat en estat de prealerta.

Summary: La línia d'AVE entre Barcelona i Girona, tallada per un atropellament a Vilobí d'Onyar


L’Audiència Provincial de Barcelona ha donat a conèixer aquest dilluns la sentència ferma d’inhabilitació per la qual Josep Anglada, exlíder de Plataforma per Catalunya i actual candidat de Som Identitaris a l’Ajuntament de Vic, queda exclòs de la cursa electoral. Tot i que Anglada va presentar recurs d’apel·lació, la justícia ha imposat al regidor vigatà dos anys de presó i la inhabilitació com a càrrec públic per haver amenaçat a través Twitter un militant d’Arran Vic quan aquest era menor d’edat. Des de la denúncia dels fets, que van passar l’any 2013, fins a la sentència ferma han passat gairebé sis anys. A través de les xarxes, l’organització juvenil de l’esquerra independentista festeja la notícia i celebra “que el feixisme no surti impune dels seus actes”.  D’acord amb la sentència ratificada per l’Audiència, la Junta Electoral de Zona ha acordat l’exclusió de Josep Anglada de la candidatura de Som Identitaris a Vic i ara caldrà tornar a fer els paperetes per les eleccions d’aquest diumenge. Segons la JEZ, si algú vota amb una llista on hi consti el nom de Josep Anglada Rius la papereta es considerarà nul·la.

Summary: Els tribunals inhabiliten Josep Anglada i no es podrà presentar a les eleccions amb Som Identitaris a l’Ajuntament de Vic


Els Mossos d'Esquadra han detingut quatre homes, d'entre 23 i 36 anys, com a presumptes autors d'un intent de robatori amb força en una botiga de Manresa. Els fets van tenir lloc aquest dimecres, cap a les tres de la matinada, quan la policia va rebre l'avís d'un testimoni que acabava de veure unes persones que forçaven la persiana d'una botiga de Manresa i entraven al seu interior. En arribar al lloc, la policia va localitzar dues persones davant de la botiga amb actitud vigilant i dues més a l'interior de l'establiment. A més, duien eines susceptibles de ser utilitzades per cometre robatoris. Davant d'això, la policia els va detenir a tots quatre com a presumptes autors d'una temptativa de robatori amb força.

Summary: Quatre detinguts a Manresa per intentar robar en una botiga


Aquesta setmana i d'acord amb el pla de desconfinament de les regions sanitàries que es troben en fase 1 i 2 han obert portes als usuaris l'Arxiu Històric de Lleida, l'Arxiu Comarcal de la Cerdanya i l'Arxiu Nacional de Catalunya, amb totes les mesures de seguretat establertes en els plans de desescalada sectorials i en els plans de contingència específics, elaborats al Departament de Cultura a través de la Direcció General del Patrimoni Cultural. La reobertura al públic dels serveis dels arxius es realitza amb cita prèvia per garantir la seguretat de les persones i amb l'aforament a la sala limitat a un terç de la seva capacitat. També és obligatori l'ús de guants i mascaretes. El 18 de maig ja va reobrir l'Arxiu Històric de Tarragona. Aquests plans han comportat una revisió i implementació de mesures i protocols que han de garantir la seguretat dels treballadors, els usuaris i la documentació. D'una banda, s'han instal·lat les mesures de protecció, informació i senyalització necessàries i s'han adequat els espais als requeriments normatius. Així mateix, s'han modificat i adaptat els  horaris i protocols, tant d'atenció al públic com de neteja per garantir la correcta atenció als usuaris. La utilització de mascaretes i guants serà obligatòria a l'interior de tots els arxius. L'Arxiu Nacional de Catalunya ha obert aquesta setmana la sala de consulta per a investigadors i préstec bibliogràfic, amb cita prèvia, amb tot un seguit de mesures d'obligat compliment que caldrà tenir present abans de fer la consulta de la documentació. Per demanar hora s'ha de fer preferentment per correu electrònic a l'adreça ancsala@gencat.cat, o bé trucant als telèfons 93 554 52 49 o 93 554 52 30.  L'horari de la sala de consulta serà de 9 a 14 hores amb un aforament limitat i s'indica que les persones usuàries hauran d'utilitzar els seus ordinadors personals, fent servir els ordinadors de la sala només de forma excepcional. L'arxiu ha publicat al seu web els horaris i protocols de prevenció a seguir per poder fer una consulta segura per tothom. Pel que fa als arxius de la Xarxa d'Arxius Comarcals, estan iniciant el seu retorn a la normalitat amb l'obertura al públic de diversos equipaments en funció de la regió sanitària a la qual es troben. És per això que han posat a disposició de la ciutadania un mapa interactiu, que es pot consultar a http://xac.gencat.cat/ca/detalls/Noticia/Desconfinament_2020 i que permet identificar en quina fase està cada territori i així saber si ja ha obert les seves portes al públic.  L'Arxiu Històric de Tarragona va ser el primer en obrir les seves instal·lacions al públic el 18 de maig, amb l'assistència d'una desena d'usuaris, i aquesta setmana ha estat el torn de l'Arxiu Històric de Lleida i l'Arxiu Comarcal de la Cerdanya. En tots els casos, l'aforament a la sala està limitat a un terç de la seva capacitat. L'horari de consulta, sempre havent demanat hora prèviament, és de 9 a 14 hores i se sol·licita als usuaris que demanin cita amb una antelació mínima de 24 hores. Les dades de contacte i cita prèvia es poden trobar a http://xac.gencat.cat/ca/inici/ D'un total de 38 arxius en funcionament a cada capital de comarca, ja són 26 els que han iniciat les tasques de preparació de les instal·lacions per tal de procedir a la seva reobertura al més aviat possible. La resta d'arxius comarcals reiniciaran progressivament la seva activitat laboral i obertura al públic durant el mes de juny.

Summary: L'Arxiu Nacional de Catalunya, l'històric de Lleida i el comarcal de la Cerdanya reobren amb mesures de seguretat


El candidat a les primàries de CDC es pregunta "per què ERC té tantes ganes de reivindicar-se quan hauria de prioritzar la unitat" ACN Barcelona.-El candidat a les primàries de CDC per escollir el seu cap de llista per a les eleccions del 26-J, Francesc Homs, ha tornat a qüestionar aquest dimarts el compromís de Podem amb el referèndum. "Ja no cola. Qui s'ho creu que es farà un govern a Espanya que tingui com a prioritat el referèndum? Si és un argument per fer campanya electoral que ho diguin", ha etzibat en roda de premsa Homs, que ha subratllat que en el moment que Pablo Iglesias va estar "a punt de fer un pacte el referèndum va caure". Sobre la llista conjunta independentista, també ha aprofitat per preguntar "per què ERC té tantes ganes de reivindicar-se quan hauria de prioritzar la unitat". En tot cas, ha assegurat que si torna a ser el cap de llista de CDC, la seva batalla no serà amb els republicans, sinó amb En Comú Podem, "precursors d'una gran expectativa frustrada".

Summary: Homs avisa que el referèndum de Podem "ja no cola" i critica les receptes "antigues" del seu acord amb IU


Desenes de muntadors d'elements aeris protesten davant les oficines de la institució a Plaça Espanya per exigir la subrogació dels seus contractes ACN Barcelona.-El Sindicat de Riggers, muntadors d’elements aeris d’escenaris, ha denunciat que Fira de Barcelona està vulnerant el seu dret a vaga perquè ha contractat una altra empresa per fer la seva feina al festival de música Sonar. Prop d'un centenar de membres del col·lectiu s’han manifestat aquest divendres a les portes de les oficines de l'empresa pública per reclamar que la subrogació dels seus contactes formi part del plec de condicions del concurs per les empreses que organitzin esdeveniments en les seves instal·lacions de Barcelona i L’Hospitalet. Isaac Flix, un dels portaveus del Sindicat de Riggers ha assegurat que mantenen l'aturada, que faran "tot el que puguin legalment" per garantir el seu dret a vaga i ha descartat accions contra el Sónar, que ha de començar el 18 de juliol. "Només volem fer soroll i que la gent sàpiga el que està passant", ha explicat. Els muntadors de l'empresa UTE Rigging, l'empresa adjudicatària del servei a Fira de Barcelona, van iniciar aquest dijous una vaga convocada fins al 20 d'abril perquè la licitació del servei "posa en perill" la continuïtat de la seva feina. El col·lectiu en vaga fa quinze anys, diuen, que s'encarreguen de muntar els elements aeris dels esdeveniments que se celebren a la Fira sigui quina sigui la companyia que hagi guanyat el concurs. Després d'anys sent autònoms, els riggers van pactar un conveni "que garanteix uns drets mínims" amb UTE Rigging. El sindicat va contactar amb Fira de Barcelona per informar de les millores que havien assolit com a treballadors i per demanar que la subrogació dels seus contactes formi part del plec de condicions del concurs però es va trobar amb una negativa i amb l'inici del procés de licitació sense cap canvi, denuncia Flix. "Fira de Barcelona no ens ha volgut escoltar. El que entenem és que volen que perdem tots aquests drets amb la nova empresa que pugui entrar. Les empreses que entren canvien cada quatre anys però els riggers hem sigut sempre els mateixos", explica el portaveu del Sindicat de Riggers. "Fira, covarda, atreveix-te a asseure't" Durant la manifestació, els vaguistes han criticat també que Fira no hagi volgut prendre part de la medicació que s'ha iniciat als serveis territorials del departament de Treball a Barcelona. A l'única reunió que s'ha convocat la institució va fer acte de presència, però sense entrar a reunir-se amb el comitè de vaga i l'empresa concessionària del servei de muntadors. "Fira, covarda, atreveix-te a asseure't" o "Fira, escolta, els riggers estan en lluita", són alguns dels lemes que han cridat aquest divendres els concentrats. Per aquests motius, Flix assegura que el conflicte és amb Fira i ha descartat accions per perjudicar el Festival Sónar. Els riggers preveuen manifestar-se cada dia fins al dia 20 als recintes de la Fira a Montjuïc o a Gran Via. "Seguim enfadats, farem tot el que puguem legalment per seguir endavant amb aquesta lluita", ha promès.

Summary: Els riggers denuncien que Fira vulnera el seu dret a vaga després de contractar una altra empresa per muntar el Sónar


La fiscalia manté la sol·licitud de presó permanent revisable per a l'assassí confés de la mort de la jove tarragonina Meritxell Vall l'octubre del 2015. El ministeri públic l'acusa d'un delicte d'assassinat i d'un delicte d'agressió sexual en temptativa, sense que s'hagi pogut acreditar una penetració, segons ha sostingut al final del judici aquest dijous a l'Audiència de Tarragona. Per tot plegat, considera que s'ha d'aplicar "de manera inqüestionable" la pena de presó permanent revisable. La defensa de l'acusat demana una pena de cinc anys per homicidi, tenint en compte atenuants. En el seu darrer torn de paraula, l'assassí confés, Stanislav R., ha admès la culpabilitat de la mort de la jove, ha insistit que la relació sexual va ser consentida i ha enviat un missatge a la família de la víctima per dir-los que ho sent. El judici ha quedat vist per sentència. El ministeri fiscal ha argumentat durant el final del judici que l'acusat "diu la veritat en algunes coses" del seu relat, però que, en altres ocasions "diu mentides" perquè hi ha declaracions que són "incompatibles" amb les proves que s'han practicat. Amb tot, s'apunta que, amb tots els indicis trobats, s'arriba a la mateixa conclusió que deriva en l'autoria dels fets en l'acusat. En els fets, la fiscal veu agreujants com la superioritat de l'home contra la jove; el fet d'aprofitar-se de l'aïllament del campament on van passar els fets, en un camí de la Budellera o l'acarnissament, amb més d'una trentena de ferides per arma blanca; o la voluntat d’evitar que es descobreixi la comissió d’un altre delicte -d'agressió sexual. D'altra banda, no considera cap atenuant de responsabilitat per una possible drogoaddicció o alcoholèmia i tampoc considera que s'hagi d'aplicar un atenuant per confessió, ja que considera que es fa de manera "parcial", quan hauria de ser una "declaració de la veritat total" i "aportant alguna cosa nova", uns fets que no han passat durant el judici, segons la fiscalia. "L'única confessió que fa és per atenuar la seva responsabilitat per evitar la presó permanent –negant un dels criteris (agressió sexual)-, o baixar al màxim els anys de presó", ha dit. La fiscal ha exposat en les seves conclusions que "de manera inqüestionable" es troben davant de la pena de presó permanent revisable. Ha argumentat també que el debat públic que hi ha sobre la taula referent a aquesta pena s'ha d'obviar: "ens correspon aplicar les penes, no fer-les; si la presó permanent revisable va ser introduïda pel legislador, està al nostre codi penal i les circumstàncies porten a l'aplicació, hem de deixar de banda el qüestionament i aplicar-la", ha dit. Aquesta és la primera vegada que la fiscalia de Tarragona sol·licita la pena privativa de llibertat més elevada que preveu el Codi Penal. El ministeri fiscal ha sol·licitat que el processat indemnitzi els pares de la víctima amb 100.000 euros cadascun en concepte de responsabilitat civil. Per la seva banda, l'advocat de la defensa ha afirmat que "no hi ha cap prova directa" per acusar el seu defensat d'assassinat ni agressió sexual no consentida, més enllà de la declaració de l'acusat d'haver comès els fets relatius a la mort de la víctima. Tot considerant diversos atenuants, com el consum d’alcohol i drogues, i la  confessió dels fets, la defensa sol·licita cinc anys de presó per homicidi.

Summary: La fiscalia manté la sol·licitud de presó permanent revisable per a l'assassí confés de la mort de Meritxell Vall


Un home ha mort i dues persones més han resultat ferides aquest divendres a causa d’un accident de trànsit a l’N-240, al terme municipal de Vimbodí i Poblet (Conca de Barberà). Per causes que s'investiguen, dos turismes han xocat frontalment i el conductor d’un d’ells ha perdut la vida, segons ha informat el Servei Català de Trànsit. Es tracta d'un home de 42 anys i veí de Vilanova de Prades. Les dues persones ferides menys greus han estat traslladades a l'Hospital Joan XXIII de Tarragona. Els fets s’han produït cap a dos quarts de tres de la tarda al quilòmetre 46 de l’N-240. Arran de la incidència la carretera s’ha tallat durant mitja hora, aproximadament, i després s’ha començat a donar pas alternatiu.  (En aquesta actualització s'afegeixen detalls de l'accident i la identitat de la víctima) El sinistre ha mobilitzat cinc patrulles dels Mossos d’Esquadra, cinc dotacions dels Bombers, un helicòpter i dues ambulàncies del Sistema d’Emergències Mèdiques. Amb aquesta víctima, són 60 les persones que han mort en accident de trànsit enguany a les vies interurbanes de Catalunya.

Summary: ACTUALIZACIÓ:Un mort en un xoc frontal entre dos cotxes a l’N-240 a Vimbodí i Poblet


El líder del PP preveu dirigir ell mateix les negociacions "amb rigor i discreció" ACN Madrid.-El líder del PP, Mariano Rajoy, preveu mantenir contactes amb tots els grups parlamentaris en els pròxims dies per tancar un acord sobre la seva investidura. La ronda inclourà també les formacions independentistes, ERC i CDC, i anirà  més enllà de les formacions que li poden donar la clau del govern. Així ho ha apuntat la vicepresidenta del govern espanyol en funcions, Soraya Sáenz de Santamaría, que també ha rebutjat la proposta –retirada després- que el portaveu de C's, Juan Carlos Girauta, va apuntar respecte a la possibilitat de celebrar una moció de confiança als dos anys de legislatura.  A la roda de premsa posterior al consell de ministres, Sáenz de Santamaria ha apuntat que la voluntat del president espanyol en funcions és liderar ell mateix el procés i conduir-lo "amb rigor i discreció". Dimarts que ve es reunirà a La Moncloa amb Coalición Canaria, i la resta de trobades s'aniran anunciant "a mesura que es concretin les dates d'aquestes reunions".  L'objectiu és tancar un acord "tan aviat com sigui possible" per constituir "un govern estable" per poder posar a treballar el Congrés dels Diputats en temes que l'equip del president espanyol considera "crucials". Segons Sáenz de Santamaría, per fer-ho possible "parlarem amb tots", també els independentistes, tot i que Rajoy més enllà de les trucades telefòniques Rajoy podria reunir-se a La Moncloa només amb els grups que li poden donar la clau de la reelecció.  L'objectiu declarat és constituir un "govern del PP" presidit per Mariano Rajoy, "que ha guanyat les eleccions" que treballi "dins del marc constitucional que tenim en comú bona part dels partits".  La vicepresidenta també ha rebutjat la possibilitat d'acordar que Rajoy sigui investit a canvi de sotmetre's a una qüestió de confiança al cap de dos anys de legislatura, com farà el president de la Generalitat, Carles Puigdemont. Segons Sáenz de Santamaría, en la mesura que cal "un govern estable" aquesta formula no encaixaria amb l'objectiu de la legislatura. "els espanyols ens han donat un mandat i cal treballar en qüestions crucials de país".

Summary: Rajoy també contactarà amb ERC i CDC a la ronda per a la investidura


L'Audiència de Girona ha revocat la condemna a un conductor borratxo que va tenir un accident el 29 de maig del 2015 perquè conclou que els Mossos d'Esquadra van "vulnerar el seu dret a la intimitat" quan li van fer la prova d'alcoholèmia a un box d'urgències de l'hospital Trueta de Girona. El jutjat penal 3 de Girona li havia imposat una multa de 1.080 euros i 3 mesos de presó per conduir sota l'efecte de begudes alcohòliques i negar-se a sotmetre's a la prova. L'Audiència, que ha estimat el recurs de la defensa, considera que el servei d'urgències és "un espai de privacitat" on no té accés "el públic en general" i, per tant, que els agents haurien d'haver demanat el "consentiment exprés" del motorista o una autorització judicial.  El jutjat penal 3 de Girona va jutjar el motorista, que és veí de Bescanó, el 8 d'abril. Aleshores, el jutge el va condemnar a pagar una multa de 1.080 euros per conduir begut i li va imposar 3 mesos de presó per negar-se a fer la prova d'alcoholèmia. A més, també li prohibia conduir durant més de 8 anys. La sentència recollia que el 29 de maig del 2015, passades les sis de la tarda, l'home circulava per la carretera N-141 a l'alçada de Bescanó quan va perdre el control de la moto i va tenir l'accident. "Havia ingerit begudes de contingut alcohòlic per la qual cosa no podia conduir en condicions de seguretat", apuntava la sentència.  Un cop el motorista ja estava a l'hospital Trueta de Girona, els agents dels Mossos d'Esquadra li van fer una primera prova d'alcoholèmia, que va donar un resultat de 0,58 mg/l d'aire expirat. La sentència apuntava que, quan havia de tornar a fer la prova amb l'etilòmetre evidencial, "va bufar voluntàriament de manera incorrecta" cosa que va fer impossible determinar la taxa d'alcohol.  La defensa del motorista, encapçalada per l'advocat Carles Monguilod, va recórrer la sentència a l'Audiència de Girona. El tribunal de la secció tercera ha estimat íntegrament els arguments de la defensa i ha revocat la sentència del jutjat penal.  Monguilod argumentava que els agents havien vulnerat el dret a la intimitat del motorista perquè li van fer la prova quan estava al box d'urgències, sense comptar amb el consentiment exprés del conductor i sense tenir ordre judicial.  "El box, i en general tot el servei d'urgències, dona als pacients un espai reservat a l'acció o coneixement dels demés perquè, un cop dins l'àrea, està vetat l'accés al públic en general", conclou l'Audiència que subratlla que només poden entrar al box el personal mèdic, els familiars "o altres persones autoritzades pels pacients".  "Per les condicions de detriment de la salut, és lògic que ningú vulgui ser vist quan es troba malalt i sent objecte d'una actuació mèdica i, per això, s'hagi de garantir que l'assistència sanitària es produeix en un àmbit de privacitat, excloent la presència de tercers excepte si hi ha autorització expressa del pacient", argumenta la sentència que detalla que, en aquest cas, els Mossos haurien d'haver sol·licitat el consentiment al motorista. "O, en cas de negar-s'hi, haver sol·licitat autorització judicial", afegeix.  Tot i que el motorista sí que va fer la primera prova, l'Audiència conclou que en cap moment va donar el seu consentiment exprés perquè no el van informar sobre la possibilitat que tenia de negar-se a que els agents entressin al box. A més, recull que el motorista sosté que no es va negar a fer la segona prova, sinó que no va poder bufar correctament perquè "no es trobava bé".  "L'accés dels agents al box va vulnerar el seu dret fonamental a la intimitat i s'ha de declarar la nul·litat de les proves obtingudes", conclou el tribunal. Com que no hi ha cap altra prova que evidenciï  que el conductor anava begut, l'Audiència de Girona revoca la sentència del penal 3 i absol el motorista.

Summary: Absolen un conductor borratxo perquè els Mossos van "vulnerar el seu dret a la intimitat" fent-li la prova a urgències


La Mesa del Parlament ha rebutjat les tres reconsideracions que han presentat els grups parlamentaris de Cs, PSC i PPC, que han demanat que el Parlament reconsideri l'admissió a tràmit de la norma del referèndum. Les formacions que lideren, respectivament, Inés Arrimadas, Miquel Iceta i Xavier García Albiol han criticat que l'admissió a tràmit de la llei de l'1-O per part de la Mesa no ha comptat amb l'aval del secretari general del Parlament. Al seu torn, JxSí considera que aquest tràmit no és imprescindible. Així, fonts de la Presidència del Parlament han insistit que, segons l'article 112 del reglament, és la Mesa qui en disposa la publicació. Per tant, segons JxSí, el procediment ha estat legal i reglamentari.

Summary: La Mesa rebutja les tres reconsideracions de Cs, PSC i PPC


El Teatre Can Sagrera de Vilobí d'Onyar (Selva) es va quedar petit aquest divendres per acollir les prop de 400 persones que es van acostar per participar en una xerrada informativa sobre la donació de medul·la òssia organitzada per l'ajuntament. L'objectiu era sensibilitzar els veïns de la importància de donar, però també va ser un acte de suport a en Pau, un nadó del municipi de 17 mesos, malalt de leucèmia i que necessita un trasplantament urgent. A la xerrada hi van participar dos hematòlegs de l'Hospital Josep Trueta de Girona que van aclarir els dubtes que els assistents, després de fer una explicació sobre la importància de fer-se donant de medul·la. La propera cita serà el dimecres 12 d'abril de 16h a 21h a la sala d'actes de Can Roscada, on es recolliran mostres per fer-se donant.

Summary: Vilobí es bolca en una campanya de donació de medul·la òssia en suport a un infant que necessita un trasplantament


Almenys 120 persones han mort i 200 més estan ferides, una vuitantena en estat greu, segons el recompte de víctimes que ha fet la premsa francesa després dels atemptats terroristes de París. El diari ‘Le Figaro’ indica que almenys 82 persones han mort a la sala de concerts Bataclan, on hi havia unes 1.500 persones per veure el grup californià Eagles of Death Metal. Un grup de terroristes ha irromput a la sala i ha disparat contra la multitud, fent ostatges fins que a quarts d’una de la matinada la policia ha entrat al recinte. Hi ha hagut també almenys tres explosions prop de l’estadi de França, on es jugava un partit amistós França-Alemanya, i atacs amb arma automàtica en dos restaurants i al carrer.

Summary: Almenys 120 morts i 200 ferits en els sis atemptats terroristes a París


El Departament d'Educció valora en 10.127.000 euros els danys del temporal Gloria a les escoles i instituts del país. En total, s'han compatibilitzat incidències en 499 centres  i majoritàriament són filtracions d'aigua, inundacions en interiors, caiguda d'arbres, despreniments, cobertes malmeses i equips elèctrics o informàtics fets malbé. Per territoris, les Terres de l'Ebre acumulen danys per valor de 3.675.000 euros, amb incidències en 40 centres. A Tarragona, els danys es valoren en 2.415.000 pels 28 centres afectats. Al Baix Llobregat arreglar les incidències en 43 escoles i instituts costarà 793.000 euros, mentre que al Vallès Occidental, 727.000 euros pels desperfectes a 29 centres.  El balanç al Maresme-Vallès Oriental es calcula en 664.000 euros en 49 centres educatius, mentre que a Lleida, hi ha desperfectes en 31 escoles i instituts valorats en gairebé 520.000 euros. Pel que fa a Barcelona comarques, els danys són menors, de 462.000 euros, afectant a un total de 40 escoles i instituts. A Girona, el temporal ha deixat afectacions a 86 centres, per valor de 415.000 euros, mentre que a Barcelona ciutat, s'han detectat incidències a 139 centre amb un cost de 290.600 euros. A la Catalunya central, el temporal ha deixat danys a 14 centres per 165.000 euros.  El Departament ja ha començat a actuar a  les escoles i instituts per fer les reparacions pertinents.

Summary: Educació valora en més de 10 MEUR els danys del temporal Gloria a escoles i instituts


Els animalistes han interposat sis denúncies per presumptes infraccions en correbous de les Terres de l'Ebre a la delegació de Joc i Espectacles del territori. En concret, es notifica la participació de menors de 14 anys, l'ús de descàrregues elèctriques, lesions als animals i mancances de seguretat per a les persones i els animals en alguns actes amb bous Amposta, Sant Jaume d'Enveja i Mas de Barberans, al Montsià, i a Xerta, al Baix Ebre. L'organització AnimaNaturalis també denuncia que les penyes taurines promouen "molt activament" la participació de menors als correbous, sobretot als bous capllaçats i lamenten que la llei no sigui "clara" per diferenciar quan s'és espectador o participant en aquests casos.  Tres de les denúncies que ha presentat AnimaNaturlis són en relació als bous capllaçats celebrats a Amposta, durant les festes de juliol i agost. Els animalistes han aportat documentació gràfica per demostrar la participació de presumptes menors de 14 anys i demanen que la delegació de Jocs i Espectacles de les Terres de l'Ebre ho investigui.  També en un bou embolat celebrat a Amposta, es notifica que s'hauria incitat a un menor a encendre les boles de foc a la cornamenta de l'animal. També han aportat imatges que les penyes taurines han compartit a les xarxes socials per documentar la participació de menors als bous, com és el cas de la fotografia de la penya l'Afició d'Amposta on un pare i un nen corren davant el brau.  AnimaNaturalis apunta que aquestes conductes incompleixen els articles 8 i 10 de la Llei 34/2010, de regulació de les festes tradicionals amb bous i que la participació de menors de 14 anys és una infracció greu que comporta multes entre 601 euros i 60.000 euros.  Altres denúncies  Les altres denúncies que s'han presentat fan referència a abusos als animals. En concret, el cas d'un bou embolat, al mes d'abril, al Mas de Barberans, que va acabar amb la banya trencada i regalimant sang de la banya i el morro. En e cas de Xerta s'ha denunciat que un bou embolat va superar el límit dels 30 minuts que indica la llei per aquests espectacles perquè el ramader no aconseguirà retornar el bou als torils i que va intentar fer entrar l'animal amb cops de vara i descàrregues elèctriques. Finalment, en el cas de Sant Jaume d'Enveja es denuncia que en les festes del mes de juliol, una vaca va pujar damunt de les carretes amb un salt perquè els propietaris havien posat una rampa, una falta de seguretat que posava en perill les persones i els animals.

Summary: Els animalistes interposen sis denúncies per presumptes infraccions en correbous de l'Ebre


La Guàrdia Urbana de Tarragona ha denunciat penalment aquest dimarts a la matinada un home de 20 anys per conduir gairebé triplicant la taxa màxima d'alcoholèmia permesa. Una patrulla va detectar, cap a la una de la matinada, un turisme que circulava de forma erràtica per la N-340, a l'altura de l'accés del barri d'Icomar, fins al punt de gairebé pujar a la vorera del costat. Quan els conductor va aturar finalment el cotxe, els agents van comprovar que no podien dialogar-hi amb normalitat, que parlava de forma titubejant i feia olor d'alcohol. La prova d'alcoholèmia efectuada va donar positiu: 0,71 m/l d'aire espirat. Per aquest motiu, el jove ha estat denunciat com a presumpte autor d'un delicte contra la seguretat del trànsit.

Summary: Denunciat a Tarragona per circular amb el cotxe de manera erràtica i gairebé triplicar la taxa d'alcoholèmia


Els Mossos d'Esquadra van denunciar el passat 23 d'octubre un home, de 39 anys i de nacionalitat marroquina, com a responsable d'un taller il·legal de reparació de cotxes a Vilablareix (Gironès). Li imputen la realització d'una activitat sense els permisos administratius necessaris, mala gestió de residus i abocament de residus en un pou. La policia va localitzar el taller clandestí quan una patrulla de la Unitat Regional de Medi Ambient de Girona va veure una grua que transportava un vehicle i es dirigia a una masia abandonada del municipi. Els agents van inspeccionar la zona i van comprovar que el recinte s'utilitzava per a la reparació de cotxes. Els Mossos van trobar vuit vehicles més al patí, alguns d'ells en fase de reparació i d'altres pendents d'intervenir. També van detectar acumulació de residus d'automoció a l'interior d'un pou i escampats per l'entorn.  L'espai no disposava de permís ni reunia cap garantia ambiental. Les denúncies per les tres infraccions s'han tramès a l'Ajuntament de Vilablareix, a l'Agència de Residus de Catalunya i a l'ACA.

Summary: Localitzen un taller il·legal de reparació de cotxes en una masia abandonada de Vilablareix


Territori podria fer una proposta de Pla Director Urbanístic la setmana vinent ACN Òdena.-L'Ajuntament d'Òdena no descarta abandonar la Mancomunitat Intermunicipal de la Conca d'Òdena (MICOD) si no s'accepta la seva oposició a la creació d'un polígon a la Plana de Can Morera. Tres mesos després que el ple apostés per la preservació de la zona, l'alcaldessa, Maria Sayavera, lamenta "que sigui tan difícil entendre la negativa". Dijous vinent, representants del Departament de Territori i Sostenibilitat i de la MICOD –entre els quals Òdena- es trobaran i molt probablement els hi donaran a conèixer el Pla Director Urbanístic (PDU) per l'activitat econòmica de la Conca d'Òdena. "Esperarem a veure la proposta", diu la batlle. Des de la MICOD, Marc Castells, insisteix en la necessitat del polígon per combatre l'atur. Amb el canvi de Govern a l'Ajuntament d'Òdena (Fem Òdena), la moció per la preservació de Can Morera i el Pla dels Ametllers va tirar endavant. A diferència dels seus antecessors (PSC), el nou equip de govern ha apostat per rebutjar la previsió de nou sòl industrial i/o residencial a dins el mosaic agro-forestal que inclou Can Morera i el Pla dels Ametllers. I així ho han traslladat al Departament de Territori i Sostenibilitat. Des de Territori, explica l'alcaldessa, "ens diuen que accepten la posició, però alhora ens és difícil que ens facin cas. Estem a l'expectativa". Dijous vinent hi ha prevista una reunió a Barcelona amb representants del departament i dels ajuntaments que formen la MICOD, entre ells Òdena. "Esperarem a veure la proposta en ferm, veurem que proposen i a partir d'aquí mostrarem el nostre posicionament a través d'al·legacions”, ha afegit. Nous colors a la Mancomunitat A diferència de la darrera legislatura, on hi havia unanimitat amb la necessitat de desplegar el polígon de Can Morera, ara, diu la batlle, "no hi ha el mateix consens que abans". Segons explica, alguns municipis s'han pronunciat a favor del fet que Òdena, com a terme que ha d'acollir el polígon, pugui dir la seva. No obstant això, afegeix, no són tots. En aquest sentit, lamenta "el funcionament" de l'ens intermunicipal i deixa "la porta oberta" a abandonar-lo segons com es desenvolupin els propers esdeveniments. Des de la Mancomunitat, el seu president, Marc Castells, recalca la necessitat de la reconversió d'una zona de Can Morera en sòl industrial per combatre les elevades xifres d'atur a la comarca. Malgrat l'oposició d'Òdena, Castells insisteix en el fet que si no es fa res "estarem igual" i assegura que el debat no s'ha d'encaminar cap aquí sinó “cap al perfil d'indústria que atraurà el nou polígon”. "Una indústria sostenible i integrada", subratlla. Segons Castells, el planejament de Territori i Sostenibilitat rebaixa a unes 100 hectàrees la zona afectada –inicialment eren 300. Explica que a la Conca d'Òdena hi ha 17.000 hectàrees de boscos, 6.000 de sòl agrícola i unes 650 de sòl industrial. "L'increment que suposaria és molt poc i no va en contra de seguir vivint en un lloc amb molta natura i terra cultivable", assenyala. "Qualsevol pam que ens treguin, és irreversible" Josep Maria Mensa és un dels pagesos que es veurà afectat per la requalificació dels terrenys. "Qualsevol pam que ens treguin és irreversible", assegura, tot posant l'èmfasi en el fet que no entén la necessitat de construir nous polígons a la comarca "quan prop del 40% són buits". Mensa posa l'exemple del Polígon Plans de la Tossa de Santa Margarida de Montbui, urbanitzat però sense empreses. El pagès lamenta que des de Territori s'estigui apostant "pels criteris de l'època de la bombolla i no per la preservació" del medi natural. Unió de Pagesos també s'ha bolcat en aturar el nou planejament. El seu delegat a la comarca, Jordi Vidal, recalca que es tracta d'una zona de camps de conreus i insisteix en què afectarà a la viabilitat de les explotacions existents, que quantifica en una dotzena. "La terra és un bé escàs i si l'urbanitzés deixa de ser-hi", assegura. Malgrat que fa prop d'una dècada que es parla de convertir en sòl industrial Can Morera i que la zona afectada hagi baixat de 300 a 100 hectàrees, Vidal no se'n refia. "S'ha reduït per la pressió popular però sabem que es comença per aquí i això anirà creixent", insisteix. Des de l'entitat contrària al PDU, 'Per la Conca', el seu portaveu, Josep Baulida, qualifica el planejament d' "especulatiu i no sostenible". Baulida subratlla el valor estratègic de la zona i que la mateixa Unió Europea remarca la necessitat de protegir les zones periurbanes com aquesta, que afavoreixen "l'equilibri hídric" i l'agricultura de proximitat.

Summary: Òdena deixa la porta oberta a abandonar la Mancomunitat si el Govern no accepta l'oposició al macropolígon de Can Morera


Centenars de persones s'han concentrat a partir de les dotze del migdia al Passeig de Lluís Companys de Barcelona, davant de la seu del Tribunal Superior de Justícia de Catalunya (TSJC), per demanar la llibertat de tots els detinguts aquest dimecres en l'operatiu de la Guàrdia Civil contra el referèndum de l'1-O. La mobilització ha estat convocada per l'Assemblea Nacional Catalana (ANC) i Òmnium Cultural. Des de mig matí ja s'ha començat a veure manifestants amb l'estelades. Els Mossos d'Esquadra han posat tanques davant del TSJC per evitar que s'hi acostin els manifestants.

Summary: Centenars de persones es concentren davant del TSJC per demanar la llibertat dels detinguts per l'1-O


La manifestació del Sindicat d'Estudiants dels Països Catalans (SEPC) a Girona ha congregat a més de 200 persones. El SEPC ha convocat a nivell nacional una vaga des d'avui i fins divendres "en defensa" del referèndum d'autodeterminació de Catalunya. "Com que trobem que l'Estat espanyol ens està atacant per la manera de pensar i per fer un referèndum hem decidit convocar aquest dimecres i dijous i ara l'hem allargat fins a l'1 d'octubre", ha explicat la portaveu del sindicat Maria Bouabdellah. La manifestació d'estudiants de secundària ha començat a l'Hospital Josep Trueta i estava previst que acabés a la Plaça del Vi. Tot i això, el sindicat ha decidit estirar-la fins a la delegació del Govern a Girona. Darrere la pancarta 'Qui no es mou no sent les cadenes', han cantat proclames a favor de la independència de Catalunya i cridant a votar aquest proper diumenge. "No ens esperàvem que vingués tanta gent", ha assegurat Bouabdellah. Demà esperen repetir la concentració a les 12 davant la comissaria de la policia espanyola a la ciutat. La portaveu ha anunciat que el calendari de mobilitzacions pot anar variant segons l'actitud del govern espanyol aquesta setmana.

Summary: Més de 200 estudiants de secundària surten als carrers de Girona a favor de la independència de Catalunya


'La noia de les ovelles pigallades' és la primera novel·la de la pallaresa Laura Gordó. Es tracta de la història de superació i evolució personal d'Anna Plana, una noia que arriba a l'Escola de Pastors que hi ha al Pallars i decideix tirar endavant amb el seu projecte personal que és una explotació ramadera d'ovelles. Gordó ha explicat que la història de l'Anna és "admirable" donat que "ha sabut superar tots els entrebancs en un món d'homes" i ha demostrat que "una dona pot estar al davant d'una explotació ramadera". Al llibre, el pallarès hi té un paper protagonista, ja que segons Gordó, no es podia entendre d'una altra manera que no fos "reflectint la manera de parlar de la zona".  La novel·la explica l'evolució personal d'Anna Plana, que ha format la seva família a Llessuí, al Pallars Sobirà, i visualitza el paper de la dona al món rural. Històricament ha estat fonamental però també molt a l'ombra de l'home. Aquesta novel·la mostra el paper de l'Anna i la tenacitat per aconseguir un somni; ser pastora. Com bé la descriu l'autora ja a la portada del llibre; "una pastora a contracorrent als cims del Pirineu". Gordó espera que amb el llibre, la història de l'Anna sigui un referent per molta gent jove que es vol dedicar a aquest ofici, vingui de casa de pagès o no. Defineix un ofici dur i sacrificat però molt passional. Plana és una dona lluitadora que va somiar ser pastora i que no va parar fins a aconseguir-ho. Fins a arribar a pasturar el seu ramat a les muntanyes de la Vall d'Àssua es va trobar entrebancs com l'accés a la terra o un món monopolitzat per homes, però els va afrontar tots de cara i al final ha demostrat que sí un té un somni, lluitant i treballant es pot arribar a complir. Ara l'Anna té un ramat de més de 500 ovelles. Anna Plana va arribar al Pallars l'any 2010 per vindre a aprendre a fer de pastora a l'Escola de Pastors i ja s'hi va quedar. És de Navata de l'Empordà, però feia anys que estava a Menorca. Ara, ja és una més de la Vall d'Àssua, al Pallars Sobirà, on tothom la coneix com 'La Pastoreta'.

Summary: La pallaresa Laura Gordó s'estrena amb una novel·la sobre una pastora de la Vall d'Àssua que se'n surt en un món d'homes


Una quarantena d'entitats ecologistes especialment del Barcelonès i del Maresme han reclamat a la Generalitat que deixi d'incinerar residus sanitaris infectats per la covid-19 a les plantes de Mataró, Sant Adrià de Besòs i Tarragona perquè "no estan preparades". Davant el "retrocés" de la pandèmia les entitats demanen que es torni a reactivar, de manera esglaonada, el tractament d'esterilització, que s'aposti per usar material de protecció reutilitzable, que es redueixin els enviaments d'aquests residus a les incineradores i que es busquin alternatives a la incineració. En aquest sentit recorden que fins abans de la pandèmia aquests residus es tractaven en plantes d'esterilització amb autoclau com les de Sant Fost, Constantí i Terrassa. En un manifest impulsat per la Plataforma Ciutadana Residu Zero i la Coordinadora Veïnal Airenet, el Centre d'Ecologia i Projectes Alternatius-Ecologistes de Catalunya (CEPA-EdC) i l'Associació Terra Verda, entre d'altres, les entitats critiquen que la crema de residus sanitaris provoca un augment del risc d'emissions. Afegeixen que aquesta incineració es contradiu amb la moratòria a nous projectes d'incineració de residus aprovada recentment pel Parlament i reclamen que d'acord amb la Llei de prevenció de residus es marqui un pla de tancament i desmantellament de les incineradores existents. "L'autoclau és la solució, és el que planteja tant l'OMS com la normativa catalana", ha explicat Mercè Girona. Per això les entitats critiquen que es cremin els residus sanitaris en incineradores i fàbriques de ciment. També demanen la creació d'un "protocol de prevenció per un tractament i destí òptim dels residus sanitaris".

Summary: Entitats ecologistes alerten que s'estan incinerant residus sanitaris en instal·lacions que "no estan preparades"


Una persona ha mort i dues més han resultat ferides aquest dimecres al migdia en un accident amb dos turismes i un camió implicats a la C-35 a Sant Celoni (Vallès Oriental), segons ha informat el Servei Català de Trànsit. L'accident s'ha produït poc després d'un quart de dotze del migdia al quilòmetre 54 per causes que es desconeixen. La via ha quedat tallada en els dos sentits i es fan desviaments per una pista forestal. Fins al lloc s'hi ha desplaçat tres ambulància i l'helicòpter medicalitzat del SEM, sis dotacions dels Bombers de la Generalitat i diversos efectius dels Mossos d'Esquadra.

Summary: Un mort i dos ferits en un accident amb dos turismes i un camió implicats a la C-35 a Sant Celoni


Dues invasions de vies a Montcada i Reixac causen retards aquest dijous al vespre de fins a una hora a l’R1, R2, R3, R4, R7 i R11. La primera invasió, que s’ha produït a l’estació Montcada i Reixach i ha durat una hora -des de tres quarts de vuit i fins a tres quarts de nou del vespre- ha afectat sobretot l’R2 nord i R11, però també l’R3, R4 i R7. Renfe ha desviat els trens de l’R2 nord per Montcada Reixac -Manresa – Cerdanyola Universitat – Mollet i els de R11 per via Mataró. També s’han encaminat els viatgers amb destí a Girona cap als trens AVE. Aquestes modificacions han comportat retards als trens de més de mitja hora. La segona invasió s’ha produït poc abans de dos quarts de nou a Montcada i Reixac-Manresa i ha durat vint minuts, de manera que ha causat afectacions a l’R4 i R7 i ha impedit el desviament de trens de l’R2 nord per aquesta via. Els retards en aquesta via han superat els 60 minuts. Durant el tall, els trens de la línia R2 nord no s'han pogut desviar via Cerdanyola Universitat-Mollet. Segons Renfe, les invasions de vies que han provocat els talls al trànsit ferroviari a Montcada i Reixac han afectat 40 trens i 15.000 passatgers. Un cop s’ha restablert el servei en els dos punts on hi ha hagut invasió de vies, Renfe indica que els retards s’aniran reduint progressivament, encara que en algunes línies n’hi haurà fins al final del servei. Des de Renfe també s’indica que prestar un servei alternatiu general per carretera era “manifestament impossible” perquè la invasió de vies, “totalment prohibida”, fa molt difícil cap previsió.   Finalment, la companyia ferroviària subratlla que es “inviable” donar cobertura en hora punta a les diferents línies de Rodalies que poden resultar afectades en una circumstància com aquesta tenint en compte la gran dispersió de l’afectació amb nombroses estacions intermèdies.

Summary: Dues invasions de vies a Montcada i Reixac causen retards de fins a una hora a l’R1, R2, R3, R4, R7 i R11


El Ministeri de Foment només ha executat un 10% de les inversions urgents que va prometre per a les Rodalies catalanes en el període 2014-2016, segons detalla un informe del Departament de Territori al qual ha tingut accés TV3. En concret, l'administració espanyola es va comprometre amb la catalana a invertir 306 milions d'euros per a obre que el mateix Ministeri considerava prioritàries. Ara, l'informe de Territori rebel·la que només s'han invertit 31,5 milions. Segons les xifres que ha fet públiques la televisió catalana, el 34% del pressupost inicial (104 milions d'euros) es correspon amb obres adjudicades però no acabades. Gairebé un 40% de la inversió està en fase de projecte. I el 24% restant encara està pendent d'assignar-se. Altres dades de l'informe posen de manifest que a les estacions s'hi destinaven 91 milions, i que, ara com ara, poc més de 18 s'han materialitzat en millores del funcionament. Pel que fa a renovació de vies i instal·lacions de seguretat, la inversió no arriba ni a l'1% del pressupostat, segons el mateix informe.

Summary: Foment només executa un 10% de les inversions urgents promeses a Rodalies per 2014-2016


La Generalitat Valenciana recorrerà als fons europeus Feder per reprendre les obres de la línia 2 del metro de València, paralitzades des del 2011 per manca de finançament. Així ho ha anunciat aquest dilluns el president de la Generalitat Valenciana, Ximo Puig, després de la reunió mantinguda amb la consellera d'Obres Públiques i Territori, María José Salvador, el d'Hisenda, Vicent Soler i l'alcalde de València Joan Ribó i en la qual s'ha decidit la reprogramació dels fons europeus Feder, per a aquesta i altres actuacions. En una primera fase s'invertiran 50 milions d'euros en les obres de la línia 2 del metro, 20 milions càrrec dels fons europeus i la resta a càrrec de la Generalitat Valenciana. El govern valencià preveu finalitzar les obres d'aquest primer tram, que connecta la Ciutat de les Arts i les Ciències amb el centre de la ciutat, l'any 2023.

Summary: El govern valencià reprendrà amb fons europeus les obres de la línia 2 de MetroValència, paralitzades des del 2011


L'Ajuntament de Roses ha aprovat aquest dilluns en un ple extraordinari declarar el delegat del govern espanyol, Enric Millo, persona non grata, reclamar-li la dimissió i exigir la retirada dels efectius de la policía nacional i la Guàrdia Civil enviats per impedir el referèndum de l'1-O. El document, on es condemnen les càrregues policials, ha comptat amb els vots favorables d'ERC, GdP i de quatre dels cinc regidors del PDeCAT. El cinquè, Juan Manuel Fernández, s'ha abstingut al·legant que no està d'acord amb el darrer punt del document, que dona suport a les decisions que prengui el Govern. Hi han votat en contra el PP, PSC, C's i el regidor d'UMdC. La moció, que diversos municipis han debatut i aprovat en els darrers dies, també dona suport als més de 900 ferits i qualifica l'actuació de "violenta i desproporcionada".

Summary: Roses declara Millo persona non grata i exigeix la retirada dels cossos de seguretat de l'Estat per les càrregues de l'1-O


La portaveu del PSC al Parlament, Eva Granados, ha qualificat de "fals debat" que el president de la Generalitat, Carles Puigdemont, hagi apostat perquè una Catalunya independent tingui exèrcit. En declaracions als periodistes des del Parlament, Granados ho ha considerat com a  "suposicions" en el marc de "l'engany" del referèndum i ha afegit que "Catalunya el que necessita és un Govern que atengui les necessitats dels catalans". Puigdemont va considerar que els exèrcits i la política de defensa són "absolutament indispensables". “Estem en un combat global i ho hem vist amb l’amenaça jihadista. Cal un esforç i intel·ligència militar, i recursos per fer polítiques modernes per poder-nos defensar. No tinguem complexos. Catalunya ha de tenir una política de defensa democràtica, moderna, i homologable a la de les nacions que considerem aliades”, va argumentar el president.

Summary: El PSC qualifica de "fals debat" que Puigdemont aposti perquè una Catalunya independent tingui exèrcit


Junts pel Sí, Catalunya Sí que es Pot i la CUP han votat en contra d'una moció presentada pel PPC que tenia com a objectiu accelerar el projecte de BCN World i evitar la consulta promesa pel Govern. El PSC ha rebutjat aquest referèndum però ha demanat que, si s'acaba duent a terme, es limiti a la comarca del Tarragonès i es faci sota el paraigües de la llei de consultes. El diputat de JxSí Roger Torrent ha titllat la iniciativa parlamentària dels populars d'"oportunista" i ha assegurat que l'executiu vol "revisar i impulsar" el projecte perquè sigui "realista". Per la seva part, Alejandro Fernández (PPC) ha acusat el Govern i les forces sobiranistes de "castigar" els tarragonins per no sentir-se independentistes: "no portin la gent honrada a la misèria".

Summary: JxSí, CSQSP i la CUP tomben una moció del PPC que buscava accelerar BCN World i evitar la consulta


Una dona ha patit ferides de diversa consideració aquest dimarts a la tarda quan li ha caigut al damunt part d'un mur a l'exterior d'un supermercat de Balaguer. La dona ha estat trasllada a l'Hospital Arnau de Vilanova per ser atesa a traumatologia. Les fortes ratxes de vent que s'estan registrant a les comarques de Ponent com a conseqüència de la llevantada Glòria han provocat desenes d'incidències a diversos municipis i han obligat als ajuntaments a prendre mesures preventives com el tancament de parcs o la limitació d'activitats a l'aire lliure. A Linyola (Pla d'Urgell), un xiprer de grans dimensions ha caigut al pati de l'escola bressol sense provocar danys personals però si de materials.  Fonts de la Paeria han indicat que a Lleida ciutat s'han registrat més d'una vintena d'incidències derivades del vent de la llevantada Glòria. En destaca la trencadissa de vidres d'una finestra a l'alçada del carrer Major, a l'Eix Comercial, la caiguda d'un arbre al costat de la via al camí de Grenyana, al pas a nivell, la caiguda d'un altre arbre amb afectació a la circulació entre plaça Espanya i avinguda Madrid, i contenidors i tanques d'obra que s'han desplaçat, entre d'altres. A Linyola ha caigut un xiprer damunt del pati de la llar d'infants. No ha pres mal ningú i només s'han registrat danys materials. Al Palau d'Anglesola, davant la forta ventada i amb el risc de despreniment d'elements de la teulada de l'escola Arnau Berenguer de la plaça Generalitat, l'Ajuntament ha determinat que l'entrada i sortida de l'alumnat així com de l'equip docent es farà exclusivament per la porta de l'avinguda Pau Casals. A Mollerussa, una antena parabòlica ha caigut al damunt del maleter d'un cotxe al carrer Pompeu Fabra i una branca ha caigut a l'avinguda Negrals. La Paeria de Cervera ha activat el pla municipal de Protecció Civil (Procicat) en fase d'alerta i ha assegurat que les ratxes de vent han provocat importants danys materials que representen un risc per a les persones. És per això que s'ha acordat suspendre totes les activitats previstes a l'aire lliure i també les activitats a les instal·lacions esportives municipals, la biblioteca i les classes al Conservatori de Música. En aquest sentit, s'ha recomanat a la població que no es facin activitats a l'exterior i s'ha demanat evitar desplaçaments innecessaris.  Almacelles (Segrià) ha convocat la Junta de Seguretat Local d'urgència per coordinar i donar resposta ràpida a qualsevol incidència per les ràfegues de prop de 100 quilòmetres per hora registrades aquest dimarts. Per precaució s'han tancat al públic parcs públics, el Vilot i el d'Europa així com també el cementiri municipal.

Summary: Una dona resulta ferida per la caiguda d'un mur a Balaguer a causa del vent


La consellera de Governació, Administracions Públiques i Habitatge, Meritxell Borràs, ha defensat que, "de cara el futur", cal donar respostes a les necessitats dels governs locals amb lleis participatives que hagin estat elaborades "de baix a dalt". "Hem de ser capaços de nodrir-nos de lleis que tinguin en compte la diversitat territorial de casa nostra i que, des de qualsevol municipi, un ciutadà tingui els mateixos drets que qualsevol altre", ha dit Borràs. Des de la premissa bàsica que cal "escoltar els alcaldes" per crear aquest "àmbit jurídic legal" que cobreixi les necessitats dels catalans, la consellera de Governació ha estat l'encarregada d'exposar el projecte de debat Governslocals.cat en el consell d'alcaldes del Consell Comarcal del Montsià, a Amposta, aquest dijous.

Summary: Borràs defensa que cal "nodrir" el país de noves lleis que tinguin en compte "la diversitat territorial"